เงินวอนเกาหลีใต้ร่วงแตะระดับต่ำสุดในรอบ 4 ปี เหตุคาบสมุทรเกาหลีตึงเครียด
เงินวอนเกาหลีใต้ร่วงแตะระดับต่ำสุดในรอบ 4 ปี เหตุคาบสมุทรเกาหลีตึงเครียด
24 ส.ค. 2558

สำนักข่าวซินหัวรายงานว่า สกุลเงินวอนของเกาหลีใต้อ่อนตัวลงแตะระดับต่ำสุดในรอบราว 4 ปีเมื่อเทียบดอลลาร์สหรัฐในวันนี้ จากความวิตกกังวลเกี่ยวกับสถานการณ์ที่ตึงเครียดมากยิ่งขึ้นกับเกาหลีเหนือ
อัตราแลกเปลี่ยนเงินวอนอยู่ที่ระดับ 1,200 วอนต่อดอลลาร์หลังเปิดตลาด ซึ่งถือเป็นระดับต่ำที่สุดนับตั้งแต่วันที่ 4 ต.ค. 2554 โดยเงินวอนเคลื่อนไหวอยู่ที่ 1,196.6 วอนต่อดอลลาร์ เมื่อเวลา 13.45 น.ตามเวลาท้องถิ่น
ทั้งนี้ การยิงตอบโต้กันระหว่างเกาหลีเหนือและเกาหลีใต้ในเขตปลอดทหารเมื่อวันพฤหัสบดีที่ผ่านมา ทำให้นักลงทุนต่างชาติมีความกังวลเกี่ยวกับความเสี่ยงทางการเมืองในภูมิภาค